Igaunijas Mākslas akadēmija

Igaunijas Mākslas akadēmija (, EKA ) ir vienīgā publiskā universitāte Igaunijā, kas nodrošina augstāko izglītību mākslā, dizainā, arhitektūrā, mākslas vēsturē un restaurācijā. Tā atrodas Tallinā .

Igaunijas mākslas akadēmijai ir plašs sadarbību saraksts ar ārvalstu augstskolām, tādēļ tā ir populārs mērķis ERASMUS apmaiņas programmām. Tai ir arī partneraugstskolas ārpus Eiropas Savienības – Amerikas Savienotajās Valstīs, Krievijā, Austrālijā, kā arī sadarbība ar dažām privātām universitātēm Eiropas Savienībā ārpus Erasmus programmas konteksta.

 Vēsture 

 Pirmssākumi 
Igaunijas Mākslas akadēmijas (EKA) pirmsākumi meklējami 1914. gadā, kad Igaunijas Mākslas biedrība nodibināja Tallinas Rūpnieciskās mākslas skolu.  Tā bija pirmā un kādu laiku vienīgā mākslas skola Igaunijā. 

 Starpkaru neatkarības periods 
Pēc Igaunijas Neatkarības kara Tallinas Rūpnieciskās mākslas skola 1920. gadā kļuva par Valsts Rūpnieciskās mākslas skolu  nodrošinot izglītību visās lietišķās mākslas specialitātēs. 20. gadsimta 20. gados tika atvērtas jaunas darbnīcas un nodaļas (tipogrāfijas, tēlniecības, grafikas, keramikas, metālapstrādes, stikla slīpēšanas un gravēšanas, auduma aušanas studijas), kas padarīja studijas daudzpusīgākas. Mācībspēku vidū bija daudz pasniedzēji, kas savu izglītību bija ieguvuši Eiropā. 1938. gadā Valsts Rūpnieciskās mākslas skola tika pārveidota par divām atsevišķām iestādēm: Valsts Rūpnieciskās un tēlotājmākslas skolu un Augstāko valsts mākslas skolu. 

 Padomju periods 
1940. gada padomju okupācija Igaunijā pārtrauca valsts mākslas kontaktus ar pārējo pasauli. Valsts mākslas skolas tika likvidētas, skola tika pārdēvēta par Jāna Kūrta vārdā nosaukto Valsts lietišķās mākslas skolu . Otrā pasaules kara laikā skola bieži tika slēgta, un mācības bija ļoti epizodiskas.

1944. gadā skola tika pārdēvēta par ESSR Tallinas Valsts Lietišķās mākslas institūtu.  1951. gadā Pallas mākslas skola Tartu tika slēgta, un tēlotājmākslas specialitātes tika pārceltas uz Tallinu. Tas nozīmēja, ka visa mākslas izglītība Igaunijā tagad atradās Tallinā. Skola atkal tika pārdēvēta par Igaunijas PSR Valsts Mākslas institūtu (igauņu saīsinājums - ERKI).

1966. gadā rūpnieciskās mākslas nodaļa tika pārdēvēta par dizaina nodaļu. Ar to ERKI kļuva par vienīgo skolu Igaunijā, kas nodrošina augstāko izglītību visās mākslas un arhitektūras jomās.

No 1959. līdz 1989. gadam ERKI rektors bija Jāns Varess, kura vadībā skola, neskatoties uz padomju ideoloģijas spiedienu, kļuva par populāru izglītības iestādi ar liberālu attieksmi un Eiropas standartiem, kur vairāku gadu desmitu garumā izglītību ieguvušas vairākas igauņu mākslinieku paaudzes. ERKI reputācija izplatījās arī uz bijušajām komunistiskajām valstīm Austrumeiropā, notika studentu grupu apmaiņa, studenti un mācībspēki piedalījās starptautiskos konkursos un izstādēs, saņemot lielu publicitāti un apbalvojumus. 1978. gadā tika likts pamats unikālajai ERKI somugru ekspedīciju tradīcijai profesora Kaljo Pēlu (Kaljo Põllu) vadībā.  

Sākotnējā ēka kļuva par mazu strauji attīstošajai skolai, un institūta galvenā ēka tika rekonstruēta pēc arhitekta P. Tarvasa plāniem (I posms 1965.–1967., II posms 1974.), kā arī tika iegūta interjera arhitektūras mācību ēka Sūr-Klostri ielā Tallinas vecpilsētā.

 Kopš 1989. gada 
1989. gadā ERKI tika pārdēvēta par Tallinas Mākslas universitāti, iezīmējot jauna perioda sākumu skolas vēsturē. Par rektoru tika ievēlēts viens no ievērojamākajiem igauņu mākslas vēsturniekiem Jāks Kangilaskis . 

Atbilstoši valsts augstākās izglītības politikas izmaiņām tika uzsākta izglītības sistēmas reforma. Studiju laiks vispirms tika samazināts līdz 4,5 gadiem. Kursu sistēma tika saglabāta, bet tika ieviesta jauna kredītpunktu sistēma. Šo pārmaiņu laikā tika ieviesti jauni izglītības līmeņi: diploms, bakalaura grāds, maģistra grāds un doktora grāds . 

20. gs. 90. gadu vidū ekonomiskā krīze pastiprināja vispārējo recesiju skolā. 1995. gadā Tallinas Mākslas universitāte tika pārdēvēta par Igaunijas Mākslas akadēmiju (EKA). Nosaukums tika sertificēts 1996. gadā. Ievērojami palielinājās skolas starptautiskie kontakti.

Citas akadēmijas apakšiestādes ir Lietišķās mākslas koledža, kas nodrošina mākslas izglītību krievvalodīgajiem studentiem, un Academia Non Grata Pērnavā, kas paplašināja mācību teritoriju ārpus Tallinas. 1994. gadā tika atvērti jauni centri studiju modernizācijai: e-mediju centrs un fotogrāfijas nodaļa, kā arī jaunas katedras – mediju māksla, starpdisciplinārā māksla un kultūras mantojuma aizsardzība. Tika izveidota starpspecialitāšu integrēta mācību programma (Dizaina fakultāte, Tēlotājmākslas fakultāte). No 1997. līdz 2000. gadam skolā tika uzbūvēta jauna un mūsdienīga bibliotēka . 1999. gadā Igaunijas Mākslas akadēmija pievienojās SOCRATES / ERASMUS programmai.

2002. gadā EKA mācību programma tika atjaunināta atbilstoši Boloņas deklarācijas principiem, saskaņojot to ar Eiropas Savienībā ieviesto augstākās izglītības līmeņu standartu sistēmu. Pirmie studenti, kas studēja pēc atjauninātās mācību programmas, absolvēja 2006. gadā. 

2006. gada pavasara semestrī (31. martā) EKA padome apstiprināja lēmumu sākt jaunas Igaunijas Mākslas akadēmijas ēkas būvniecību vēsturiskajā vietā Tartu Maantee 1. Tomēr 2013. gadā padome nolēma par citu atrašanās vietu: bijušo Suva zeķu fabrikas ēku Kocebuje ielas un Pehja bulvāra stūrī Kalamaja priekšpilsētā.   Ēkas renovācijas laikā akadēmija tika izmitināta bijušajā Igaunijas Bruņinieku namā Domkalnā (igauniski: Tompea) . 2018. gadā tā pārcēlās uz jaunajām telpām.

 Atsauces 

 Ārējās saites 

 Oficiālā mājaslapa

Kategorija:Mākslas augstskolas
Kategorija:Igaunija
Kategorija:Igaunijas kultūra